**На основу члана 38. и 39. Закона о правима пацијената (''Сл.гласник РС'' бр.45/2013) и члана 116а. Статута Града Ниша (''Сл.лист града Ниша'' бр.88/2008 и 143/2016), Скупштина града Ниша на седници одржаној дана \_\_\_\_\_\_\_\_\_\_\_\_\_\_\_\_\_\_\_ доноси:**

**ОДЛУКУ**

**O САВЕТНИКУ ЗА ЗАШТИТУ ПРАВА ПАЦИЈЕНАТА НА ТЕРИТОРИЈИ ГРАДА НИША**

**Члан 1.**

 **Овом Одлуком уређује се организовање, финансирање и услови рада Саветника за заштиту права пацијената града Ниша.**

**Члан 2.**

 **Саветник за заштиту права пацијената обавља послове заштите права пацијената по поднетим приговорима и пружа потребне информације и савете у вези са правима пацијената и обавезан је да у свом раду поступа у складу са Законом о правима пацијената и другим прописима којима се уређује заштита пацијената и заштита података о личности.**

**Члан 3.**

 **Послове Саветника за заштиту права пацијената обавља дипломирани правник са положеним стручним испитом за рад у органима државне управе, са најмање 3 године радног искуства у струци и познавањем прописа из области здравства.**

**Члан 4.**

 **Ради обезбеђења обављања послова заштите права пацијената, Градско веће града Ниша одређује лице које обавља послове Саветника за заштиту права пацијената, из реда запослених у органима и службама града Ниша.**

**Члан 5.**

 **Саветник за заштиту права пацијената има службену легитимацију којом се идентификује приликом доласка у здравствену установу, приватну праксу и друго правно лице које обавља одређене послове из здравствене делатности.**

**Образац и садржину здравствене легитимације прописује министар надлежан за послове здравља.**

**Члан 6.**

 **Саветник за заштиту права пацијената дужан је да поступа савесно и непристрасно у заштити права пацијената.**

**Саветник за заштиту права пацијената доставља месечни извештај о поднетим приговорима директору здравствене установе ради његовог информисања и предузимања одређених мера у оквиру његове надлежности.**

**Саветник за заштиту права пацијената доставља тромесечни, шестомесечни и годишњи извештај Савету за здравље града Ниша.**

**Члан 7.**

**Средства за рад Саветника за заштиту права пацијената обезбеђују се у Буџету града Ниша.**

**Члан 8.**

**Стручне и административно-техничке послове за потребе Саветника за заштиту права пацијената обављаће Секретаријат за примарну здравствену заштиту Градске управе града Ниша.**

**Члан 9.**

**Ова Одлука ступа на снагу осмог дана од дана објављивања у ''Службеном листу града Ниша''.**

**СКУПШТИНА ГРАДА НИША**

**Број: \_\_\_\_\_\_\_\_\_\_\_\_\_\_\_\_\_\_\_\_ ПРЕДСЕДНИК**

**Датум: \_\_\_\_\_\_\_\_\_\_\_\_\_\_\_\_\_\_ Мр Раде Рајковић**

**О Б Р А З Л О Ж Е Њ Е**

 **Законом о правима пацијената (''Службени гласник РС'' бр.45/2013) предвиђен је и дефинисан читав низ права пацијената приликом коришћења здравствене заштите, начин остваривања, као и начин заштите тих права.**

 **Овим законом предвиђено је да заштиту права пацијената обезбеђује јединица локалне самоуправе одређивањем лица које обавља послове Саветника за заштиту права пацијената, као и да Одлуку o Саветнику за заштиту права пацијената, у складу са потребама пацијената и капацитетима здравствене службе на територији јединице локалне самоуправе, доноси надлежни орган јединице локалне самоуправе.**

 **Законом су предвиђени услови у погледу профила образовања и радног искуства лица које обавља послове Саветника за заштиту права пацијената, права и дужности лица које обавља ове послове, дужности здравствене установе, приватне праксе, организационе јединице високошколске установе здравствене струке која обавља здравствену делатност и другог правног лица које обавља одређене послове из здравствене делатности у циљу ефикасног рада Саветника за заштиту права пацијената.**

 **Правилником о начину поступања по приговору, обрасцу и садржају записника и извештаја Саветника за заштиту права пацијената (''Сл. гласник РС'' бр. 71/2013 и 40/2014-испр.) прописан је начин поступања Саветника за заштиту права пацијената по приговору, образац и садржај записника и извештаја Саветника.**

 **Имајући у виду све законске одредбе, неопходно је приступити доношењу Одлуке о Саветнику за заштиту права пацијената на територији града Ниша.**

 **СЕКРЕТАРИЈАТ ЗА ПРИМАРНУ**

 **ЗДРАВСТВЕНУ ЗАШТИТУ**

 **СЕКРЕТАР**

 **Ђурица Спасић**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_**